投刑部裴郎中
作者：黃滔
朝代：唐

paragraphs: 兩牓驅牽別海涔，佗門不合覓知音。
瞻恩雖隔雲雷賜，向主終知犬馬心。
禮闈後人窺作鏡，廟堂前席待爲霖。
已齊日月懸千古，肯誤風塵使陸沉。
拜首敢將誠吐血，蛻形唯待諾如金。
愁聞南院看期到，恐被東墻舊恨侵。
緇化衣空難抵雪，黑銷頭盡不勝簪。
數行淚裏依投志，直比滄溟未是深。